
			«Resulta irónico que as goridas de moitos nenos de hoxe se constrúan nos ordenadores… A fin de contas, trátase de creacións dos adultos: espazos minuciosamente elaborados, cunhas regras moi estritas e un número limitado de opcións.»

			ALASTAIR BONNETT, Fuera del mapa.

		

	
		
			Personaxes

			SARA / ARS15

			REBEL24

			LOIRUS REX

			PROFESOR DE INGLÉS

			PAI (VOZ EN OFF)

			IRMÁ (CRIS)

			PERSONAXES DE VIDEOXOGOS: zombi, mosquitos extraterrestres (mosques)…

			Espazos

			No escenario reprodúcense ambientacións de videoxogos e interiores da vida cotiá da protagonista: unha aula, o seu cuarto, a súa casa. Altérnanse en escena como se alternan na súa realidade, onde as pantallas teñen máis cor, máis estímulos, e ela cre ser libre, sen pararse a pensar que alguén decidiu xa as regras do xogo.

			Tempo

			O tempo non transcorre igual no mundo virtual, é ben sabido. Vai rápido, acábase antes. Nunha hora podes vivir varias vidas.

			Haberá reloxos nos interiores do mundo real que se corresponden cos marcadores dos videoxogos.

		

	
		
			
			Escena 1
A escolla do abatar

			VOZ VIDEOXOGO (OFF), SARA, ARS15.

			Fondo de pantalla de videoxogos. Neutro.

			En off, a voz do videoxogo. Fala nunha lingua que só comprende quen xoga, aínda que inmediatamente se traduce.

			VOZ.– Velvet von le plai… Douche a benvida… Velvet von le plai… Douche a benvida… Velvet von le plai…

			Aparecen dous corpos diferentes e, ao seu redor, varios complementos: pezas de armadura, coirazas, chaquetas, pantalóns, saias, saias-pantalón, camisetas, camisas, panos, capas, gorros, luvas, patas de cabra, cabezas de tigre ou de león, ás de aguia ou de falcón, cornos, garras, máscaras…

			SARA (OFF).– Todo sería máis doado se alguén o fixese por ti, un avatar, un ser que ti creas segundo o que necesites. Con ás, se queres voar, ou con patas de cabalo para correr lonxe, ben lonxe dos zombis que tes ao teu redor: mortos viventes sen outra vontade que a de encher o mundo de zombis coma eles. Lonxe dos trolls que baten contigo, e empuxan, e pisan, e esmagan. Lonxe de quen te mira coma se foses unha extraterrestre. O avatar fai o que ti non podes facer, pero segues sendo ti, só que moito mellor. Noutra realidade.

			VOZ.– Choiser avatar… Escolle avatar…

			En off, Sara escolle o seu avatar.

			SARA.– Cabeza de tigre… non, de pantera. E ás… non, pequenas non, grandes… Ás grandes, brancas… E armadura… Non, enteira non…, no peito… e nas costas… E vou de negro… e de vermello… Mellor de púrpura… E pulseiras grandes, anchas, de prata… Non…, non me gusta… Sen pulseiras…

			Vai conformando o avatar que quere.

			VOZ.– Naomer avatar… Nomee avatar… 

			SARA.– ARS… Espera… ARS-XO… Non… Un número… O aniversario… Quince do un… ARS151… Moi longo… ARS15. Iso: ARS15.

			VOZ.– Velvet von le plai, ARS15… Douche a benvida, ARS15.

			ARS15 fai unha pequena demostración das súas habilidades.

			SARA.– Preparada! Imos xogar!

		

	
		
			
			Escena 2
A Bágoa do Deserto

			ARS15, REBEL24, VOZ DO VIDEOXOGO.

			Música de videoxogo.

			Espazo desértico, con rochas detrás das cales se agochan os perigos.

			Entra ARS15, preparada para o que poida acontecer.

			Caen bólas de lume, pero ARS15 vainas sorteando, rebentando ou botando fóra: coas mans, cos pés, con axilidade, lixeireza, perfección, forza…

			De súpeto, entra correndo REBEL24.

			REBEL24.– Corre! Corre!

			Entra un zombi. Escóitanse sons doutros zombis.

			ARS15 segue esquivando bólas de lume e enfróntase ao zombi.

			REBEL24 deixa de correr.

			REBEL24.– Que fas? Corre!

			ARS15.– Non penso correr. Quen corre, non gaña. Vou acabar co zombi.

			VOZ DE VIDEOXOGO.– Chanxe! Cambio de rumbo! Duet parti! Partida de dúos!

			REBEL24.– Nin «parti» nin dúos! Eu non quero loitar cun zombi.

			ARS15.– Tarde. Xa entraches no meu xogo.

			REBEL24.– Porque o bicho este me perseguía.

			ARS15.– Non teñas medo, está morto e medio podre. Que armas levas?

			REBEL24.– Un escudo é unha arma?

			ARS15.– Non importa. Craftea unha mentres eu distraio o noso amigo.

			REBEL24.– Amigo, o que se di amigo, non é. Mira unha cousiña, como cafreo?

			ARS15.– Tes razón. Isto está deserto, non hai nada para craftear, nin para lootear, nin sequera podemos farmear, aínda que este non sexa o momento. 

			REBEL24.– Claro, claro… Non podemos futear nin fardear nin nada diso que dis.

			ARS15.– Ti es un pouco noob, non? 

			REBEL24.– Creo que non… Non sei o que é… 

			ARS15.– Pero tes un escudo.

			REBEL24.– Teño. Escollino ao comezo. Ben grande, por se acaso…

			ARS15.– (Interrompe.) Pois cando eu diga, lanza o escudo cara a arriba.

			REBEL24.– Cara a arriba? Por que non llo lanzo ao zombi e fuximos?

			ARS15.– Porque detrás dese veñen máis.

			REBEL24.– Ah, xa!

			VOZ DO VIDEOXOGO.– Letis vou! Adiante!

			Os berros dos zombis soan altos.

			ARS15.– Á de tres: unha…, dúas…

			REBEL24.– Agarda un pouco. Lanzo o escudo cando digas «tres» ou despois de que digas «tres»?

			ARS15.– Que máis ten?

			REBEL24.– Non é o mesmo. Se imos facer algo sincronizado teño que saber…

			ARS15.– (Interrompe, farta.) Cando eu diga «tres» lanzas o escudo.

			REBEL24.– Vale.

			ARS15.– Unha…, dúas… e tres!

			REBEL24 lanza o escudo e tapa os ollos.

			ARS15 lanza bólas de lume contra o escudo.

			As bólas explotan, enchen todo de luz.

			Cando a luz se esvaece, ARS15 e REBEL24 descobren que non hai zombis.

			REBEL24.– Conseguímolo! Desapareceron! E sen deixar rastro!

			ARS15.– Si. O lume acaba con todo.

			REBEL24.– A ver… Ti tiveches a idea e lanzaches as bólas, pero eu axudei un chisco. Non está mal para alguén que acaba de chegar ao xogo, non?

			ARS15.– Non está nada mal.

			ARS15 e REBEL24 saltan e chocan as mans (ou as patas, ou as ás, ou as garras, ou o que teñan).

			Cae un premio, un diamante.

			ARS15 e REBEL24.– A Bágoa do Deserto!

			Soa a música da vitoria.

			ARS15 e REBEL24 saltan de alegría.

			VOZ DE VIDEOXOGO.– Top une! Braves!

			Aplausos.

			Ovacións.

			ARS15 e REBEL24 saúdan triunfais.

		

	
		
			
			Escena 3
O youtuber

			LOIRUS REX.

			Unha especie de estudo de televisión caseiro.

			LOIRUS REX, sentado nunha cadeira para videoxogos, está rodeado de cámaras, pantallas e micrófonos.

			A intervención de LOIRUS REX énchese de onomatopeas e efectos de son, alén das súas exclamacións.

			LOIRUS REX.– Ola, ola, ola, «gameiros» e «gameiras» de todas as idades! Aquí o Loirus Rex comentándovos a incrible final do reto Dark Creatures nun perfecto xogo a dúo de avatares: REBEL24 e ARS15. 

			Para quen non o saibades, Dark Creatures é un dos xogos favoritos do momento. Primeiro hai que escoller o avatar que vai xogar por vós e poñerlle os complementos: casco, sombreiro, escudo, botas, luvas; ás de aguia ou de bolboreta, ou de morcego, ou de cabaliño do demo… Garras de león, de dragón ou de aguia… Unllas de gato ou de oso formigueiro… Orellas de lince, ou de raposa ou de cebra… Peito acoirazado de armadillo… Uns cornos, un peteiro… O que queirades! E, por suposto, as cores perfectas para a camuflaxe! Teredes que enfrontarvos ás criaturas escuras entre as tebras, no pantano, nas terras ermas, para conseguir a Bágoa do Deserto: un diamante que vos fará gañar… tres mil euros! 

			Tres mil euros, bebés! Tres! 

			Tres ceros, «gameiras» e «gameiros»!!

			Pimba! Toma! Velaí!

			Apuntade: ARS15. A-R-S-1-5. 

			Espectacular! Es-pec-ta-cu-lar! 

			Antes de chegar ao deserto, pasou por todos os niveis dando mostra do seu dominio do mundo das tebras de Dark Creatures. No poboado abandonado de Vilanegra atrapou os lobishomes cos fíos de prata. Atounos coma chourizos. Sit! Plas! Meteu as moedas da recompensa no peto e así puido pagarlle ao barqueiro para chegar ao Inframundo, pero… debía loitar coas criaturas do río Ania se non quería caer na auga e desaparecer no encoro do aburrimento. E si! Fíxoo! Arrivederci, monstros! Case sen escudos, sen outras vidas ca a súa propia, ARS15 apareceu no Deserto de Rochas e foi alí cando entrou no xogo REBEL24: un avatar acabado de chegar. 

			REBEL24 dedicouse a «campear», a ir de aquí para alá, coma de paseo, cos riscos mínimos, intentando aguantar a maior cantidade de tempo posible sen meterse con ninguén. Tamén para iso hai que valer, bebés. 

			Fuxiu dos lobishomes, coouse nunha barca, esquivou as criaturas do río, correu, brincou, deu reviravoltas e saltos mortais. O único para o que empregou o seu escudo foi para que ARS15 fixese estoupar as bólas de lume, pero abondou!! 

			ARS15, sensacional! ZAS! Os zombis que deambulaban polo deserto esvaecéronse (Bye, bye, pequenos putrefactos!) e… premio!! 

			Superpremio!! 

			A Bágoa do Deserto! Nada máis e nada menos!! 

			ARS15 e REBEL24 gañan Dark Creatures!!

			Sei que morredes por saber quen son ARS15 e REBEL24, eu tamén, pero non queren que os vexamos polas cámaras nin que escoitemos as súas voces reais, así que, «gameiras» e «gameiros», quedamos coa gana. 

			Sexas

